ΓΡΑΠΤΗ ΕΡΩΤΗΣΗ E-2908/96 υποβολή: Αλέξανδρος Αλαβάνος (GUE/NGL) προς την Επιτροπή (31 Οκτωβρίου 1996)

Θέμα: Aπάτες με τις κοινοτικές επιδοτήσεις στο ελαιόλαδο και τα κρασιά

Ο Υπουργός Γεωργίας της Ελλάδας παρέπεμψε στον εισαγγελέα περιπτώσεις απάτης με κοινοτικές και εθνικές επιδοτήσεις στο ελαιόλαδο και τα κρασιά την τελευταία πενταετία στην Ελλάδα.

1. Έχουν αποκαλυφθεί στο παρελθόν στην Ελλάδα απάτες σε βάρος του κοινοτικού προϋπολογισμού στον τομέα ελαιολάδου και κρασιού; Εάν ναι,

α. τί ύψους;

β. ποιά η δικαστική τους κατάληξη;

γ. έχουν παρακρατηθεί τα ανάλογα κονδύλια από τις χρηματοδοτήσεις προς την Ελλάδα;

2. Όσον αφορά την πρόσφατη υπόθεση απάτης

α. ποιές επιχειρήσεις ενέχονται στην υπόθεση;

β. τι μέτρα θα λάβει για τον περιορισμό του φαινομένου;

γ. τα χρηματικά ποσά θα είναι άμεσα απαιτητά από την Ευρωπαϊκή Επιτροπή;

Απάντηση της κας Gradin εξ ονόματος της Επιτροπής (4 Δεκεμβρίου 1996)

1. Σύμφωνα με τις διατάξεις του κανονισμού (ΕΟΚ) αριθ. 595/91 ((ΕΕ αριθ. L 67, 14.3.1991. )), οι ελληνικές αρχές έχουν ανακοινώσει στην Επιτροπή, από το 1990 έως το 1995, 320 περιπτώσεις παρατυπιών στον τομέα του ελαιόλαδου για ποσό ύψους 19.6 εκατ. ECU (2.2 εκατ. ECU έχουν ανακτηθεί από τις επιχειρήσεις). Σε ορισμένες από τις υποθέσεις αυτές έχουν κινηθεί διοικητικές διαδικασίες. Πάντως, η Επιτροπή δεν έχει πληροφορηθεί σχετικά με την κίνηση οιασδήποτε δικαστικής διαδικασίας.

Κατά την ίδια περίοδο, ανακοινώθηκαν 8 περιπτώσεις στον τομέα του κρασιού για ποσό ύψους κάτω από 0.1 εκατ. ECU (τα μισά από τα χρήματα αυτά έχουν ήδη ανακτηθεί). Για δύο από τις περιπτώσεις αυτές, η Επιτροπή έχει πληροφορηθεί την κίνηση διοικητικής διαδικασίας στη μία και δικαστικής διαδικασίας στην άλλη.

Επί πλέον, έρευνες που πραγματοποιήθηκαν από την Επιτροπή είχαν ως αποτέλεσμα την ανακάλυψη περαιτέρω περιπτώσεων απάτης τόσο στον τομέα του ελαιόλαδου (περιλαμβανομένης της απάτης επί παραδοσιακών ιδίων πόρων), όσο και στον τομέα του κρασιού ((Τελευταίες ετήσιες εκθέσεις της Επιτροπής σχετικά με την καταπολέμηση της απάτης 7 COM(94)92 τελικό, COM(95)98 τελικό, COM(96)173 τελικό. )). Όπου ήταν αναγκαίο, κινήθηκαν δικαστικές διαδικασίες.

2. Τόσο στις περιπτώσεις που ανακοινώθηκαν από τις ελληνικές αρχές όσο και σε εκείνες που ανακάλυψε η Επιτροπή, η Επιτροπή δεσμεύεται από κανόνες εμπιστευτικότητας και δεν δύναται να γνωστοποιήσει την ταυτότητα των ενεχόμενων επιχειρήσεων.

Η ειδική ομάδα που συνεστήθη στον τομέα του ελαιόλαδου ((Προγράμματα εργασίας 1995 και 1996 της Επιτροπής για την καταπολέμηση της απάτης 7 COM(95)23 τελικό και COM(96)17 τελικό. )) συγκεντρώνει πληροφορίες σε ευρωπαϊκό επίπεδο έτσι ώστε να μπορούν να διεξάγονται οι έρευνες με τη συμμετοχή, όπου απαιτείται, υπαλλήλων της Επιτροπής. Εξάλλου, όπως αναφέρεται στο πρόγραμμα εργασίας της για το 1996 ((ΕΕ αριθ. C 282, 26.9.1996. )), η Επιτροπή εξετάζει σήμερα με ποιο τρόπο μπορεί να μεταρρυθμιστεί η κοινή οργάνωση της αγοράς ελαιολάδου, ώστε να μειωθεί στο ελάχιστο το πεδίο των παρατυπιών. Τα προγράμματα εργασίας για την καταπολέμηση της απάτης3 περιέχουν περαιτέρω γενικά μέτρα τα οποία μπορούν να εφαρμοστούν στους τομείς του ελαιόλαδου και του κρασιού.

Σε πρώτο βαθμό, εναπόκειται στα ενδιαφερόμενα κράτη μέλη να ανακτήσουν τα ποσά που αφορά μια παρατυπία. Αν το κράτος μέλος παραλείψει να λάβει τα αναγκαία μέτρα ή θεωρηθεί υπεύθυνο για την παρατυπία, η Επιτροπή μπορεί να ζητήσει από το κράτος μέλος ((Άρθρο 8 του κανονισμού (ΕΟΚ) αριθ. 729/70 (ΕΕ αριθ. L 94, 28.4.1970), όπως τροποποιήθηκε τελευταία από τον κανονισμό (ΕΚ) αριθ. 1287/95 (ΕΕ αριθ. L 125, 8.6.1995). Άρθρο 17Ά2 του κανονισμού (ΕΟΚ, Ευρατόμ) αριθ. 1552/89 (ΕΕ αριθ. L 155, 7.6.1989), όπως τροποποιήθηκε τελευταία από τον κανονισμό (Ευρατόμ, ΕΚ) αριθ. 1355/96 (ΕΕ αριθ. L 175, 13.7.1996). )) να επιστρέψει τα απωλεσθέντα κοινοτικά κεφάλαια. Οι παραλείψεις των κρατών μελών να εφαρμόσουν αποτελεσματικά συστήματα ελέγχου για την πρόληψη των παρατυπιών έχουν χρηματοοικονομικές επιπτώσεις στο πλαίσιο της εκκαθάρισης των ετήσιων λογαριασμών.